पीवी नरसिम्हा राव का अंतिम संस्कार दिल्ली की जगह हैदराबाद में क्यों हुआ?  
नरसिम्हा राव का निधन 23 दिसंबर 2004 को हुआ था 
परिवार दिल्ली में ही अंतिम संस्कार करना चाहता था 
लेकिन कांग्रेस के नेता हैदराबाद में अंतिम संस्कार के लिए अड़े थे
तमाम कांग्रेसी नेताओं व मंत्रियों की जिद और दिल्ली में नरसिम्हा राव का मेमोरियल बनवाने के आश्वासन के बाद राव का परिवार नरम पड़ा और अंतिम संस्कार हैदराबाद में करने के लिए तैयार हो गया. अगले दिन यानी 24 दिसंबर को तिरंगे में लिपटी नरसिम्हा राव (PV Narasimha Rao) की बॉडी को एक तोप गाड़ी (गन कैरिज) में रखा गया. परिवार ने तय किया कि एयरपोर्ट जाने से पहले उनके शव को कुछ समय के लिए कांग्रेस मुख्यालय में रखा जाए. यह वही जगह थी, जहां राव ने तमाम सियासी मौसमों को देखा था. परिवार की इच्छा के अनुसार राव के शव को ले जा रही तोप गाड़ी 24 अकबर रोड यानी सोनिया गांधी (Sonia Gandhi) के आवास से सटे कांग्रेस मुख्यालय के पास रोक दी गई. पार्टी मुख्यालय का गेट बंद था. वहां कांग्रेस के तमाम नेता मौजूद थे, लेकिन सब चुप्पी साधे हुए थे. सोनिया गांधी (Sonia Gandhi) और अन्य नेता अंतिम विदाई देने के लिए बाहर आए, लेकिन गेट नहीं खुला. चूंकि किसी भी नेता के निधन के बाद उसका शव पार्टी मुख्यालय में आम कार्यकर्ताओं के दर्शन के लिए रखने का रिवाज था. ऐसे में राव के परिजनों को इस बात की उम्मीद भी नहीं थी कि ऐसा भी हो सकता है. करीब आधे घंटे तक शव को ले जा रही तोप गाड़ी बाहर खड़ी रही और फिर यह एयरपोर्ट के लिए रवाना हो गई. 
...तो सोनिया गांधी को रिपोर्ट नहीं किया 
आर्थिक सुधारों का श्रेय और बाबरी मस्जिद विध्वंस कांड के अलावा और भी कई वजहें थी, जिसकी वजह से नरसिम्हा राव और कांग्रेस के रिश्तों में खटास बढ़ती गई. उनमें से एक बड़ी वजह यह थी कि पीएम बनने के बाद कांग्रेस और खासकर सोनिया गांधी को राव (PV Narasimha Rao) से जिस तरह की अपेक्षाएं थी, वे उसके विपरीत काम कर रहे थे. इसका ब्योरा विनय सीतापति ने राव की बायोग्राफी 'द हाफ लायन' में दिया है. वे लिखते हैं, ''बकौल के. नटवर सिंह Natwar Singh (कांग्रेसी नेता) नरसिम्हा राव को लगा कि बतौर प्रधानमंत्री उन्हें सोनिया गांधी को रिपोर्ट करने की जरूरत नहीं है. और उन्होंने ऐसा ही किया. यह बात सोनिया गांधी को पसंद नहीं आई. नाराजगी बढ़ती गई''.